Luister: Arts help hartlyertjies al singendeDr. Wilhelm Lichtenberg kuier in die Maroela Media-ateljee. (Foto: Jhua-Nine Wyrley-Birch/Maroela Media) Dit was ŉ Dinsdagaand, jare gelede, toe dr. Wilhelm Lichtenberg aan ŉ dogtertjie se ma die nuus moes breek dat haar kind op die operasietafel gesterf het ná ŉ ure lange hartoperasie. Daardie nag, en die uitdrukking op die gesig van dié gebroke ma, wat haar dogtertjie verloor het omdat sy te laat geopereer is, bly die Kaapse hartchirurg en operasanger tot vandag by. “Ek het daar en dan besluit ek moet iets doen, maar ek het nie geweet wat of hoe nie,” sê Lichtenberg, stigter van die Young Hearts Africa-stigting, in Maroela Media se ateljee. Sy jongste album, Sacred Heart, is juis opgeneem om geld in te samel vir die stigting wat sedert sy ontstaan in 2021 reeds vier kinders deur ŉ program by die Rooikruis-kinderhospitaal in Kaapstad gehelp het om operasies te ondergaan. Lichtenberg verduidelik dat sowat 12 000 kinders jaarliks in Suid-Afrika gebore word met aangebore hartafwykings en minstens ŉ derde van hulle operasies nodig het wat sal beteken dat hulle ŉ normale lewe kan lei. Dr. Wilhelm Lichtenberg. (Foto: Facebook) “Omdat openbare gesondheidsorg in Suid-Afrika op sy knieë is, opereer ons egter minder as ŉ duisend kinders per jaar, met ander woorde sowat 4 000 kinders sterf jaarliks weens hartsiektes omdat hulle nie operasies kan ontvang nie. “In die private sektor kos so ŉ operasie sowat R250 000 en in staatshospitale is daar nie kapasiteit nie. Met die geld wat ons vir die stigting insamel, skep ons groter kapasiteit om meer kinders te kan help.” Hoewel die stigting reeds ŉ program by die Rooikruis-kinderhospitaal van stapel gestuur het waar daar elke week ŉ bykomende operasielys is, is die langtermyndoelwit om 250 kinders oor die volgende vyf jaar te opereer. “Ek het ook reeds met my kollegas in Pretoria en Bloemfontein gesels en hoop om die program na ander dele van die land uit te brei. “My droom is om binne vyf jaar operasies op ŉ duisend kinders te doen. Dit klink baie, maar as jy dit mooi afbreek, is dit nie soveel nie. Ons is goed op dreef met ons eerste gevestigde program en het onlangs ongelooflike geldelike steun uit Duitsland ontvang.” Die bydrae het gevolg op Lichtenberg se verwerking van die bekende Queen-liedjie “Who wants to live forever” saam met die Britse musikant Brian May, wat op internasionale platforms die lig gesien het. May het die liedjie geskryf en is wêreldwyd bekend as liedjieskrywer en kitaarspeler vir die immergewilde musiekgroep. “Ek het ŉ kans gewaag en vir Brian genader en hy het ingestem om saam met my die liedjie op te neem. Musiek is ŉ universele taal wat met ŉ mens se siel praat en dit is ook die voertuig vir geldinsameling vir die Young Hearts Africa-stigting. Sacred Heart is ŉ album van gewyde musiek en bevat snitte in tale soos Afrikaans, Engels en Duits.” Die Soweto Gospel-koor, die Tygerberg-koor en die land se filharmoniese orkes, sowel as Katlego Maboe en Stef Bos kan ook op die album gehoor word. “Dit is ŉ album deur Suid-Afrikaners, vir Suid-Afrikaners.” Lichtenberg vertel hy het as kind danksy sy pa reeds sy passie vir musiek ontdek maar bieg dat hy nog altyd ŉ operasanger wou word. “My pa het my egter mooi laat verstaan dat ek in my vrye tyd kan sing terwyl ek praktiseer, maar nie andersom nie.” Die musiekvervaardiger Riaan Steyn het hom destyds in die NG Kerk Welgemoed in Kaapstad gehoor sing en genader om ŉ album in sy ateljee op te neem. “’n Lewensdroom van my is daardeur verwesenlik. Ek het al van die ouderdom van 15 geluister hoe Placido Domingo en Luciano Pavarotti sing. My lewe is so geseënd en gelukkig dat ek besluit het om my sang te gebruik om ŉ verskil te maak.” Om met dr. Wilhelm Lichtenberg in verbinding te tree, of om betrokke te raak by die Young Hearts Africa-stigting, of vir meer inligting oor die stigting, besoek die webwerf. Sacred Heart is op alle groot digitale platforms beskikbaar.